ทำตัวดีกันหน่อย! ครม.ไฟเขียวร่าง กม.เพิ่มโทษทางแพ่งผู้บริหารบจ.
ทำตัวดีกันหน่อย! ครม.ไฟเขียวร่าง กม.เพิ่มโทษทางแพ่งผู้บริหารบจ.
31 พ.ค. 2559

พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติเห็นชอบร่าง พ.ร.บ.หลักทรัพย์และตลาดหลักทรัพย์ พ.ศ…. ตามที่กระทรวงการคลังเสนอ หลังจากได้ผ่านการปรับแก้ไขถ้อยคำโดยสำนักงานคณะกรรมการกฤษฎีกาเป็นที่เรียบร้อยแล้ว
หลักการสำคัญของร่าง พ.ร.บ.ฉบับดังกล่าว คือ การทำให้มาตรฐานของตลาดเงินและตลาดทุนไทยอยู่ในระดับเดียวกับต่างประเทศ มีการปรับแก้ไขข้อกฎหมายเพื่อให้เกิดความโปร่งใสและมีธรรมาภิบาล โดยให้กรรมการ ผู้บริหาร เครือญาติ จำเป็นต้องเปิดเผยรายละเอียดการถือหุ้นล่วงหน้าเพื่อให้เกิดความโปร่งใส และที่สำคัญที่สุดคือเรื่องความผิดทางอาญาและทางแพ่ง
“ที่ผ่านมา ก.ล.ต.ประสบปัญหาในการพิสูจน์ทางอาญา เวลามีคดีความเกิดขึ้นในตลาดหลักทรัพย์ การพิสูจน์ความผิดทางอาญา ซึ่งต้องพิสูจน์จนสิ้นข้อสงสัยว่าผิดหรือไม่ผิดนั้น กระบวนการค่อนข้างยาวนาน ดังนั้นการลงโทษจากความผิดทางอาญาที่เกิดขึ้นในตลาดหลักทรัพย์จึงได้ผลช้า วันนี้จึงมีการกำหนดรายละเอียดของกฎหมายฉบับนี้ว่าให้มีฐานความผิดทางแพ่งขึ้นมาด้วย” โฆษกประจำสำนักนายกรัฐมนตรี
ทั้งนี้ จะมีคณะกรรมการขึ้นมาชุดหนึ่งเพื่อพิจารณาว่า ความผิดดังกล่าวเป็นความผิดทางแพ่งด้วยหรือไม่ ซึ่งหมายความว่าจะเอาความผิดความแพ่งมาใช้ประกอบกับความผิดทางอาญาด้วย
“เดิมใครมีความผิดในเรื่องเกี่ยวกับการค้าการลงทุนในตลาดหลักทรัพย์ในความผิดทางอาญาอย่างเดียว วันนี้ท่านต้องมีความผิดทางแพ่งด้วย เพื่อจะได้ชดใช้เงิน ผู้ที่เกี่ยวข้องจะได้มีความมั่นใจว่ามีผู้รับผิดชอบต่อความเสียหายที่เกิดขึ้น แต่ไม่ได้หมายความว่า ถ้าถูกลงโทษทางแพ่งโดยคณะกรรมการฯ แล้ว ความอาญาจะหมดไป แต่ยังต้องโดนโทษทางอาญาด้วย ถือว่าเป็นการสร้างความเชื่อมั่นให้แก่ผู้ที่ลงทุนในตลาดหลักทรัพย์มากขึ้น และโทษทางแพ่งจะได้ผลสัมฤทธิ์เร็วกว่าทางอาญา” พล.ต.สรรเสริญ กล่าว